**Connor Bedard** (s. 17. heinäkuuta 2005 North Vancouver, Brittiläinen Kolumbia, Kanada) on kanadalainen jääkiekkoilija, joka pelaa NHL-joukkue Chicago Blackhawksissa. Blackhawks varasi hänet koko NHL:n varaustilaisuuden 2023 ensimmäisenä pelaajana.

Bedardia pidetään yleisesti yhtenä maailman lahjakkaimmista pelaajista. Hänen poikkeuksellisin vahvuutensa on hänen laukauksensa.

Pelaajaura
----------

Vuonna 2018 silloin 13-vuotias Bedard alkoi saada julkisuutta lupaavana junioripelaajana, ja *The Hockey News* -lehti kutsui Bedardia "jääkiekon tulevaisuudeksi" ja vertasi häntä Sidney Crosbyyn ja Connor McDavidiin. Bedard pelasi läntisen Vancouverin koululiigassa, ja hän voitti U15- ja U18-joukkueissa maalipörssin ja hänet valittiin arvokkaimmaksi pelaajaksi.

Maaliskuussa 2020 Kanadan jääkiekkoliitto myönsi Bedardille poikkeuksellisen pelaajan statuksen, joten hän sai siirtyä junioriliiga WHL:ään alaikäisenä. WHL:n varaustilaisuudessa 2020 Regina Pats valitsi Bedardin ensimmäisenä varauksena. Syyskuussa 2020 Bedard siirtyi lainasopimuksella ruotsalaisen HV71:n juniorijoukkueeseen, jossa hän pelasi aina maaliskuuhun 2021 asti, kunnes WHL-kausi jatkui. Bedard teki tulokaskaudellaan WHL:ssä 12 maalia ja 16 syöttöpistettä, ja hänet valittiin WHL:n vuoden tulokkaaksi.

WHL-kaudella 2021–2022 Bedardista tuli kaikkien aikojen nuorin yli 50 maalia tehnyt pelaaja. Hänelle kertyi koko kaudelta tehopisteet 51+49=100. Bedardista tuli vasta kolmas 16-vuotias, joka on tehnyt 100 pistettä yhdellä kaudella.

Bedardia pidettiin selkeänä ykkösvarauksena NHL:n varaustilaisuudessa 2023. Chicago Blackhawks varasi hänet ensimmäisenä pelaajana.

Bedard teki uransa ensimmäisen NHL-maalin Boston Bruinsia vastaan pelatussa toisessa NHL-ottelussaan 11. lokakuuta 2023.

Maajoukkueura
-------------

Bedard edusti Kanadan alle 18-vuotiaiden jääkiekkomaajoukkuetta Texasin maailmanmestaruuskisoissa 2021, jossa hän oli pistepörssin jaetulla toisella sijalla Kanadan voittaessa kultaa. Bedard valittiin myös lehdistön tähdistökentälliseen.

Vuoden 2022 nuorten maailmanmestaruuskilpailuissa hänestä tuli nuorin alle 20-vuotiaiden kisoissa neljä maalia yhdessä ottelussa tehnyt pelaaja. Hän oli ennätyksen tehdessään 16-vuotias. Turnaus kuitenkin keskeytettiin koronavirustartuntojen vuoksi, ja se päätettiin aloittaa uudestaan elokuussa 2022.

Huhtikuussa 2022 Bedard valittiin alle 18-vuotiaiden joukkueeseen MM-kilpailuihin 2022. Hän oli joukkueen ainoa pelaaja, joka oli ollut vuotta aiemmin kultamitalin voittaneessa joukkueessa. Bedard teki kaksi maalia puolivälierässä Suomea vastaan, kun Kanada hävisi jatkoajalla 6–5 ja tippui turnauksesta.

Elokuussa jatketuissa nuorten maailmanmestaruuskilpailuissa Bedard teki neljä maalia ja neljä syöttöpistettä ja voitti kultaa joukkueineen.

Bedard valittiin edustamaan Kanadaa myös nuorten MM-kilpailuihin 2023. Hän voitti turnauksen piste- ja maalipörssin tehopistein 9+14=23, kun Kanada voitti toisen peräkkäisen kultamitalin. Bedard valittiin turnauksen arvokkaimmaksi pelaajaksi sekä lehdistön tähdistökentälliseen.

Lähteet
-------

1. 1 2  Connor Bedard The Internet Hockey Databasessa (englanniksi)
2. 1 2  Connor Bedard *Elite Prospects*. Everysport Media Group AB.  (englanniksi)
3. ↑  Clark, Ryan S. & Wyshynski, Greg: How is Blackhawks' Connor Bedard this good as an NHL rookie? *espn.co.uk*.  12.12.2023. Viitattu 28.12.2023. (englanniksi)
4. ↑  Alanen, Lassi: Nuorten MM-kisojen kiinnostavimmat yksilöt: Wright hakee sinettiä asemalleen tulevana ykkösvarauksena, superlupaukset Mitškov ja Bedard kohtaavat toistamiseen *EP Rinkside*.  22.12.2021. Viitattu 29.12.2021.
5. ↑  Meet the future of hockey, 13-year-old Connor Bedard *The Hockey News*. Viitattu 30.12.2022. (englanniksi)
6. ↑  McDavidin ja Tavaresin jalanjäljissä NHL-tähdeksi: Connor, 14, sai huiman kunnianosoituksen – tekee historiaa! *Suomikiekko*. Viitattu 30.12.2022.
7. ↑  Kanadensiske supertalangen i Sverige - tränar med HV71 *Hockey Sverige*. Viitattu 30.12.2022. (ruotsiksi)
8. ↑  Pats forward Bedard wins Jim Piggott Memorial Trophy as 2020-21 WHL Rookie of the Year *WHL*. Viitattu 30.12.2022. (englanniksi)
9. ↑  Looking at 16-year-old WHL phenom Connor Bedard's historic season *Sportsnet*. Viitattu 30.12.2022. (englanniksi)
10. ↑  Connor Bedard valittiin odotetusti ensimmäisenä NHL:n varaus­tilaisuudessa – kanadalais­lupauksen uusi koti Chicagossa *Ilta-Sanomat*.  29.6.2023. Viitattu 15.7.2023.
11. ↑  Tommi Koivunen: Connor Bedard latasi NHL-uransa avausmaalin! Jesse Ylönen veivasi upean osuman *Ilta-Sanomat*.  12.10.2023. Viitattu 12.10.2023.
12. ↑  Ville Touru: Kanada takoi karmeat murskaluvut Suomen MM-lohkossa – hyperlupaus ylsi Wayne Gretzkyn temppuun *Ilta-Sanomat*.  29.12.2021. Viitattu 29.12.2021.
13. ↑  2022 World Junior Championship to be played in August *NHL*. Viitattu 30.12.2022. (englanniksi)
14. ↑  Connor Bedard headlines Canadian roster set to defend U18 hockey championship *CBC Sports*. Viitattu 30.12.2022. (englanniksi)
15. ↑  Kemell completes hat trick in OT, Finland beats Canada in U18 quarterfinals *TSN*. Viitattu 30.12.2022. (englanniksi)
16. ↑  2023 World Junior Championship rosters *NHL*. Viitattu 30.12.2022. (englanniksi)
17. ↑  Connor Bedardista MM-kisojen arvokkain pelaaja! – "rakastan tätä joukkuetta" *MSN*. Viitattu 6.1.2023.

Aiheesta muualla
----------------

* Connor Bedard *Elite Prospects*. Everysport Media Group AB.  (englanniksi)
* Connor Bedard The Internet Hockey Databasessa (englanniksi)